Лев Толстой
Селянинът и водният цар

Превод от руски: Ангел Каралийчев, —

chitanka.info

Един селянин изтървал секирата си в реката; от мъка седнал на брега и почнал да плаче.

Водният цар го чул, съжалил селянина, изнесъл му от реката златна секира и казал:

— Твоя ли е тая секира?

Селянинът рекъл:

— Не, не е моя.

Водният цар изнесъл друга — сребърна секира. Селянинът пак казал:

— Не е моя секирата.

Тогава водният цар изнесъл истинската секира. Селянинът рекъл:

— Ето, тази е моята секира.

Водният цар подарил на селянина и трите секири, задето казал истината.

В къщи селянинът показал секирите на другарите си и разправил какво се случило с него.

Тогава един селянин намислил да направи същото: отишъл при реката, нарочно хвърлил своята секира във водата, седнал на брега и заплакал.

Водният цар изнесъл златната секира и запитал:

— Твоя ли е тази секира?

Селянинът се зарадвал и извикал:

— Моя, моя!

Водният цар не му дал златната секира и неговата не върнал, задето излъгал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.